KOMISIJOS ATASKAITA Europos Sąjungos solidarumo fondo 2012 m. metinė ataskaita /* COM/2013/0856 final */





TURINYS 1........... Įvadas........................................................................................................................... 3 2........... Nagrinėjamos 2011 m. paraiškos.................................................................................. 4 3........... 2012 m. gautos naujos paraiškos................................................................................... 5 4........... Finansavimas................................................................................................................. 8 5........... Stebėsena...................................................................................................................... 8 6........... Paramos teikimo pabaiga.............................................................................................. 9 7........... Išvados........................................................................................................................ 10 KOMISIJOS ATASKAITA Europos Sąjungos solidarumo fondo 2012 m. metinė ataskaita 1. Įvadas 2002 m. lapkričio 11 d. Tarybos reglamento (EB) Nr. 2012/2002, įsteigiančio Europos Sąjungos solidarumo fondą (toliau – reglamentas), 12 straipsnyje nustatyta, kad Europos Parlamentui ir Tarybai turi būti pateikiama praėjusių metų fondo veiklos ataskaita. Dabartinėje ataskaitoje pateikiama informacija apie 2012 m. fondo veiklą, apimanti, kaip ir ankstesnėse ataskaitose, nagrinėjamų ir naujų paraiškų administravimą bei įgyvendinimo ataskaitų vertinimą, siekiant pasirengti paramos pabaigai. 2012 m. iš viso pateiktos 7 paraiškos Solidarumo fondo paramai gauti. Vertinant paraiškų skaičių tai įprasti ir vidutiniai metai. Dvi paraiškos gautos per pirmąjį pusmetį, o dar penkios – vasaros ir rudens mėnesiais. 2012 m. gautos septynios paraiškos: dvi dėl nelaimių Italijoje (atšiaurios žiemos sąlygos didžiojoje šalies dalyje ir žemės drebėjimai Emilijoje-Romanijoje, Lombardijoje ir Venete), keturios Ispanijos paraiškos (miškų gaisrai Valensijoje, gaisrai Kanarų saloje, gaisrai Malagoje ir potvynis Andalūzijoje, Mursijoje ir Valensijoje) ir viena Rumunijos paraiška (sausra ir gaisrai). Iš Italijos gautos paraiškos dėl atšiaurių oro sąlygų 2012 m. vasario mėn. Komisija negalėjo priimti. Tačiau pagal antrą Italijos paraišką dėl vienas po kito įvykusių žemės drebėjimų, nuo kurių 2012 m. gegužės mėn. nukentėjo Emilijos-Romanijos, Lombardijos ir Veneto regionai, buvo suteikta didžiausia dotacija per visą Solidarumo fondo istoriją. 2012 m. gruodžio mėn., praėjus tik šešiems mėnesiams po nelaimės, Italijai buvo išmokėta daugiau kaip 670 mln. EUR. Ispanijos paraiškos pateiktos dėl mažesnių nelaimių, kurių žala gerokai mažesnė už įprastinę ribą Solidarumo fondo lėšoms mobilizuoti. Nustatyta, kad nė vienu iš šių atvejų nebuvo tenkinamos reglamento sąlygos išskirtiniam fondo lėšų mobilizavimui pagal „regioninės nelaimės“ kriterijus. Rumunijos paraiška iki metų pabaigos dar nebuvo išnagrinėta. 2012 m. Komisija taip pat baigė vertinti dvi 2011 m. paraiškas. Italijos paraiška dėl staigių potvynių 2011 m. Ligūrijoje ir Toskanoje buvo priimta. Kipro paraiška dėl 2011 m. sprogimo karinėje jūrų bazėje nebuvo priimta. Abu atvejai aprašyti šioje ataskaitoje. 2012 m. Komisija iš viso skyrė 688 254 041 EUR Solidarumo fondo paramos, kuri išsamiai aprašyta 4 skyriuje „Finansavimas“. Be to, 2012 m. Solidarumo fondo valdytojai patvirtino ankstesnių metų patirtį: dėl didelių nelaimių – kurios yra pagrindinis Solidarumo fondo rūpestis – pateikiama tik nedidelė dalis paraiškų paramai gauti. Didžiausias paraiškų skaičius yra susijęs su mažesnėmis nelaimėmis, dėl kurių patirta žala yra mažesnė už nustatytą ribą. Tačiau vertinant tokias paraiškas gauti rezultatai rodo, kad daugelis šių atvejų neatitinka išskirtinio fondo lėšų mobilizavimo sąlygų. Šių gana sudėtingų reikalavimų pakeitimas reglamente aiškia ir paprasta sąlyga buvo vienas Komisijos darbo tikslų 2012 m. rengiantis peržiūrėti Solidarumo fondo reglamentą. 2. Nagrinėjamos 2011 m. paraiškos Kipras (sprogimas karinėje jūrų bazėje) 2011 m. liepos 11 d. karinę jūrų bazę „Evangelos Florakis“ prie Larnakos, 60 km nuo sostinės Nikosijos, sudrebino galingas sprogimas. Nelaimingas atsitikimas įvyko dėl sprogusio didelio kiekio šaudmenų, laikytų talpyklose iš sulaikyto laivo „M/V Monchegorsk“, kuriuo 2009 m. iš Irano į Siriją buvo gabenami ginklai. Konfiskuoti šaudmenys buvo iškrauti Kipre ir laikyti karinėje jūrų bazėje po atviru dangumi. Įtariama, kad sprogimą sukėlė savaiminis užsiliepsnojimas dėl labai aukštos lauko temperatūros. Greta karinės jūrų bazės yra Vasiliko elektrinė – svarbiausia Kipro elektrinė, sukurianti maždaug 50 proc. šalies elektros energijos. Dėl sprogimo elektrinė patyrė didelės žalos, dėl kurios saloje kilo didelis energijos stygius. 2011 m. rugsėjo 19 d. Kipro valdžios institucijos pateikė paraišką Solidarumo fondo paramai gauti. Įvertinta, kad vien elektrinei padaryta žalos už maždaug 330–700 mln. EUR. Taigi įskaitant kitą žalą, įvertinta bendra tiesioginė žala sudarė 467–837 mln. EUR. 2011 m. Kiprui taikoma riba Solidarumo fondo lėšoms mobilizuoti sudarė 99,845 mln. EUR (t. y. 0,6 proc. BNP, remiantis 2009 m. duomenimis). Kipro valdžios institucijų pateiktais atnaujintais duomenimis padaryta žala labai skiriasi – iš viso sudaro 357,19 mln. EUR, t. y. daug mažiau nei pirminė sąmata. Tuo remiantis apskaičiuota, kad tiesioginė elektrinei padaryta žala sudaro 220 mln. EUR. Atskaičius reikalavimų neatitinkančią žalą, bendra tiesioginė žala sudarė 271,05 mln. EUR. Kipro valdžios institucijų teigimu Kipro elektros energetikos valdžios institucijos draudimo bendrovės prisiėmė padengti elektrinės atstatymo išlaidas. Komisija padarė išvadą, kad visa Kipro valdžios institucijų prašoma atlyginti žala yra faktiškai apdrausta arba gali būti draudžiama, todėl ji neatitinka reikalavimų Solidarumo fondo paramai gauti. Be to, fondo parama negali būti skiriama trečiosios šalies (kuri taip pat gali būti valdžios institucija) atsakomybės už patirtą žalą atveju. Dėl šių priežasčių 2012 m. kovo 20 d. Komisija nusprendė, kad Kipro paraiška neatitinka fondo lėšų mobilizavimo sąlygų ir apie tai pranešė Kipro valdžios institucijoms. Italija (potvynis Ligūrijoje) Ypatingos oro sąlygos šiaurės vakarų Italijoje 2011 m. spalio 25 d. sukėlė staigius potvynius ir nuošliaužas, nuo kurių labiausiai nukentėjo La Specijos provincija Ligūrijoje, ypač Činkve Terės apylinkės, ir Masos-Kararos provincija Toskanoje. Dėl šios nelaimės padaryta didelė žala gyventojų būstams, įmonėms ir žemės ūkiui, sutriko pagrindinių transporto linijų ir esminių viešųjų infrastruktūros tinklų veikimas. 2011 m. gruodžio 22 d. Italijos valdžios institucijos pateikė paraišką Solidarumo fondo paramai gauti. Bendra tiesioginė žala įvertinta 722,467 mln. EUR, o tai sudaro 20,43 proc. įprastinės 2011 m. Italijai taikomos ribos Solidarumo fondo lėšoms mobilizuoti (3,536 mlrd. EUR, t. y. 3 mlrd. EUR 2002 m. kainomis). Todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Komisija padarė išvadą, kad paraiška atitiko reikiamas sąlygas: a) nuo nelaimės turi būti nukentėjusi didžioji dalis atitinkamo regiono gyventojų ir b) nelaimė sukėlė sunkių ir ilgalaikių padarinių gyvenimo sąlygoms ir regiono ekonominiam stabilumui. 2012 m. kovo 15 d. Komisija pasiūlė skirti 18,062 mln. EUR finansinę paramą. 2012 m. birželio 12 d. baigta atitinkama taisomojo biudžeto procedūra. Sudarius su Italija įgyvendinimo susitarimą, 2012 m. lapkričio 26 d. buvo išmokėta visa dotacijos suma. 3. 2012 m. gautos naujos paraiškos 2012 m. trys valstybės narės pateikė iš viso septynias paraiškas ES solidarumo fondo finansinei paramai gauti. Komisija patvirtino vieną Italijos paraišką (žemės drebėjimai Emilijoje-Romanijoje). Keturios paraiškos (trys Ispanijos, viena Italijos) neatitiko kriterijų ir buvo Komisijos atmestos. Ispanija nusprendė atsiimti savo paraišką dėl gaisrų Malagoje. Rumunijos paraiškos dėl sausros ir gaisrų 2012 m. vasarą įvertinimas bus pateiktas metinėje 2013 m. ataskaitoje. Italija (atšiaurios žiemos oro sąlygos) 2012 m. vasario mėn. šiaurės vidurio ir pietų Italijos dalys nukentėjo nuo ekstremalių oro sąlygų – neįprastai didelių šalčių ir didelio kiekio sniego – padariusių žalą viešajai ir privačiajai infrastruktūrai, gyventojų būstams, žemės ūkiui ir įmonėms. Paraišką Komisija gavo 2012 m. balandžio 5 d., o pirmoji žala buvo užfiksuota 2012 m. vasario 1 d. Italijos valdžios institucijos įvertino, kad bendra tiesioginė žala siekė daugiau kaip 2,735 mlrd. EUR, o tai sudaro 75,82 proc. įprastinės 2012 m. Italijai taikomos ribos Solidarumo fondo lėšoms mobilizuoti (3,607 mlrd. EUR, t. y. 3 mlrd. EUR 2002 m. kainomis). Todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Nors nustatyta, jog sąlyga, kad nuo nelaimės turi būti nukentėjusi didžioji atitinkamo regiono gyventojų dalis, yra tenkinama, paraiškoje nebuvo pateikta įtikinamų įrodymų, kad atšiaurios žiemos sąlygos sukėlė sunkių ir ilgalaikių padarinių (ilgiau kaip metus) gyvenimo sąlygoms ir ekonominiam stabilumui visame nukentėjusiame regione, kurį sudaro didžiausia Italijos pusiasalio dalis. 2012 m. rugsėjo 26 d. Komisija nusprendė, kad Italijos paraiška neatitinka reikalavimų, keliamų ypatingai nelaimei, kaip apibrėžta reglamente. Apie tai buvo pranešta Italijos valdžios institucijoms. Italija (žemės drebėjimai Emilijoje-Romanijoje) Antrąją Italijos paraišką Solidarumo fondo paramai gauti Komisija gavo 2012 m. liepos 27 d. Ji pateikta dėl didelės nelaimės: 2012 m. gegužės 20 ir 29 d. didelius šiaurės Italijos plotus sukrėtė du dideli žemės drebėjimai, padarę didelės žalos daugeliui miestų ir kaimų, daugiausia Emilijos-Romanijos regiono Modenos ir Feraros provincijose. Didelėje teritorijoje padaryta didelė žala pastatams, infrastruktūrai, įmonėms, pramonės įrenginiams, žemės ūkiui ir svarbiam kultūros paveldo sektoriui. Du stiprūs žemės drebėjimai ir šimtai požeminių smūgių įvyko per kelias savaites ir dviejose Emilijos-Romanijos regiono provincijose padarė žalos, kuri paveikė ir kaimynines provincijas bei Veneto ir Lombardijos regionus. Laikantis nustatytos Solidarumo fondui taikomos politikos, kai keli to paties pobūdžio įvykiai turi poveikį tai pačiai vietovei ir įvyksta per santykinai trumpą laiką, šie įvykiai laikomi viena nelaime. Bendra tiesioginė žala buvo įvertinta 13,274 mlrd. EUR. Kadangi ši suma gerokai viršija didelei nelaimei nustatytą 3,607 mlrd. EUR ribą, 2012 m. taikomą Italijai (t. y. 3 mlrd. EUR 2002 m. kainomis), nelaimė atitiko „didelės stichinės nelaimės“ kriterijus. 2012 m. rugsėjo 19 d. Komisija pasiūlė skirti 670,192 mln. EUR finansinę paramą – didžiausią paramos sumą nuo Fondo įsteigimo. Užbaigus biudžetinę procedūrą Taryboje ir Europos Parlamente ir sudarius Komisijos ir Italijos įgyvendinimo susitarimą, 2012 m. gruodžio 19 d. išmokėta visa dotacija. Ispanija (3 paraiškos) 2012 m. vasarą didelės Ispanijos dalys nukentėjo nuo miškų gaisrų, ypač Valensijos autonominis regionas ir Kanarų salų autonominis regionas. 2012 m. rugsėjo mėn. pabaigoje potvynis padarė dar daugiau žalos trijuose Mursijos, Andalūzijos ir Valensijos autonominiuose regionuose. Vėliau dėl kiekvienos iš trijų nelaimių Ispanija pateikė po paraišką Solidarumo fondo finansinei paramai gauti. (1) Miškų gaisrai Valensijoje. Savo pirminėje paraiškoje 2012 m. rugpjūčio 30 d. Ispanijos valdžios institucijos bendrą žalą įvertino 140,380 mln. EUR. Atnaujinta informacija gauta 2012 m. rugsėjo 5 d. ir 2012 m. spalio 9 d. Atsižvelgdama į tai Komisija mano, kad 155,767 mln. EUR suma galėtų būti priimta kaip bendra tiesioginė žala, o tai sudaro 4,3 proc. įprastinės Ispanijai taikomos ribos (3,607 mlrd. EUR, t. y. 3 mlrd. EUR 2002 m. kainomis). Todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Tačiau nustatyta, jog sąlyga, kad nuo nelaimės turi būti nukentėjusi didžioji atitinkamo regiono gyventojų dalis, nėra tenkinama. Prašymas iš esmės buvo susijęs su žala žemės ūkio ir turizmo sektoriui, taip pat gamtai. Be to, Komisijos manymu, nepateikta įtikinamų įrodymų, kad nelaimė regione sukėlė sunkių ir ilgalaikių padarinių gyvenimo sąlygoms ir ekonominiam stabilumui. Dėl šių priežasčių 2013 m. balandžio 30 d. Komisija nusprendė, kad paraiška neatitinka išskirtinio fondo lėšų mobilizavimo sąlygų remiantis ypatingos nelaimės regione kriterijais, ir apie tai pranešė Italijos valdžios institucijoms. (2) Kanarų salų gaisrai. Pirminė paraiška buvo pateikta dėl gaisrų La Gomeros saloje ir Komisija ją gavo 2012 m. rugsėjo 23 d., o pirmoji žala buvo užfiksuota 2012 m. rugpjūčio 4 d. Kadangi gaisrų kilo ir kitų salų, priklausančių Kanarų salų autonominiam regionui, teritorijoje, Ispanijos valdžios institucijos nusprendė įtraukti papildomas žalos sumas, patirtas dėl miško gaisrų Tenerifės ir La Palma salose. Atnaujinti žalos trijose salose duomenys Komisijai pateikti 2012 m. spalio 9 d. ir spalio 17 d., žala įvertinta 72,235 mln. EUR, kurių didžioji dalis (60,7 mln. EUR) susijusi su La Gomeros sala. Bendra tiesioginė žala sudaro tik 2 proc. įprastinės Ispanijai taikomos ribos (3,607 mlrd. EUR, t. y. 3 mlrd. EUR 2002 m. kainomis), todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Vertinimas parodė, kad paraiškoje nebuvo pateikta išsamių įrodymų arba nebuvo atskirtas tiesioginis gaisrų poveikis gyventojams (žala turtui, sutrikusios komunalinės paslaugos ir kt.) ir numatomos ekonominės pasekmės, kurias gali patirti didesnė dalis gyventojų. Sąlyga, kad nelaimė sukėlė sunkių ir ilgalaikių padarinių regiono ekonominiam stabilumui nebuvo tenkinama. Dėl šių priežasčių 2012 m. balandžio 30 d. Komisija nusprendė, kad paraiška neatitinka išskirtinio fondo lėšų mobilizavimo sąlygų, remiantis ypatingos nelaimės regione kriterijais, ir apie tai pranešė Italijos valdžios institucijoms. (3) Andalūzijos, Mursijos ir Valensijos potvyniai. Ispanijos paraiška Komisijai pateikta 2012 m. gruodžio 7 d., o pirmoji žala buvo užfiksuota 2012 m. rugsėjo 28 d. Bendra tiesioginė žala įvertinta 408,990 mln. EUR, o tai sudaro 11,3 proc. įprastinės Ispanijai taikomos ribos (3,607 mlrd. EUR, t. y. 3 mlrd. EUR 2002 m. kainomis), todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Vertinimas parodė, kad potvyniai nebuvo susiję su vienu ištisiniu regionu ar teritorija, o su keliomis potvynių zonomis skirtingose nesusisiekiančiose teritorijose, išsibarsčiusiose trijuose Valensijos, Mursijos ir Andalūzijos autonominiuose regionuose. Be to, Komisija nusprendė, kad nebuvo pateikta įtikinamų įrodymų, patvirtinančių, kad potvynis nukentėjusiuose regionuose sukėlė sunkių ir ilgalaikių padarinių gyvenimo sąlygoms ir ekonominiam stabilumui. Dėl šių priežasčių 2013 m. balandžio 30 d. Komisija nusprendė, kad paraiška neatitinka išskirtinio fondo lėšų mobilizavimo sąlygų, remiantis ypatingos nelaimės regione kriterijais, ir apie tai pranešė Italijos valdžios institucijoms. Ispanija (Malagos gaisrai). Ketvirtoji Ispanijos paraiška pateikta dėl gaisrų Malagos provincijoje (Andalūzijos autonominio regiono dalis) 2012 m. rugpjūčio pabaigoje. Gaisrai nuniokojo gamtą ir padarė nedidelės žalos privačiam turtui. Ispanijos valdžios institucijos paprašė Solidarumo fondo paramos 2012 m. lapkričio 6 d., bendrą tiesioginę gaisrų žalą įvertinusios 22,425 mln. EUR. Komisijai susisiekus su Ispanijos valdžios institucijomis ir paaiškinus, kad tokio masto (mažiau nei 1 proc. 3,607 mlrd. EUR ribos) nelaimė neatitinka sąlygų Solidarumo fondo paramai gauti, Ispanijos valdžios institucijos 2012 m. gruodžio mėn. nusprendė atsiimti paraišką. 4. Finansavimas 2012 m. biudžeto valdymo institucija patvirtino dotacijas iš Solidarumo fondo dviem atvejais, dėl kurių paraiškos buvo gautos 2011 ir 2012 m. Atitinkamas preliminarus 2012 m. taisomojo biudžeto Nr. 2 projektas dėl Italijos paraiškos (2011 m. potvyniai Ligūrijoje ir Venete) buvo baigtas 2012 m. birželio 12 d.[1]. Priėmus sprendimą dėl dotacijos ir sudarius įgyvendinimo susitarimą, mokėjimas buvo atliktas 2012 m. lapkričio 26 d. Preliminarų 2012 m. taisomojo biudžeto Nr. 5 projektą, į kurį įtraukta Italijos paraiška dėl Emilijoje-Romanijoje, Lombardijoje ir Venete vienas po kito įvykusių žemės drebėjimų, biudžeto valdymo institucija patvirtino 2012 m. lapkričio 21 d. Mokėjimas Italijai atliktas 2012 m. gruodžio 19 d., priėmus sprendimą dėl dotacijos ir pasirašius įgyvendinimo susitarimą[2]. Solidarumo fondo dotacijos – biudžetas patvirtintas 2012 m. Valstybė paramos gavėja || Nelaimė || Kategorija || Suma (EUR) Italija || Potvynis Ligūrijoje ir Toskanoje || regioninė || 18 061 682 Italija || Vienas po kito įvykę žemės drebėjimai Emilijoje-Romanijoje, Lombardijoje ir Venete || didelė || 670 192 359 IŠ VISO || 688 254 041 5. Stebėsena 2012 m. stebėsenos tikslais Komisija apsilankė penkiose Solidarumo fondo dotacijas gavusiose šalyse, kad sužinotų apie atsakingų nacionalinių valdžios institucijų įdiegtas įgyvendinimo sistemas ir aptartų konkrečius įgyvendinimo institucijoms kilusius klausimus: – 2012 m. sausio 20 d. – Varšuvoje (Lenkijoje) dėl 105,5 mln. EUR dotacijos, skirtos dėl 2010 m. pavasario potvynio; – 2012 m. vasario 17 d. – Prahoje (Čekijoje) dėl abiejų 2010 m. potvynių (potvynio pavasarį – 5,1 mln. EUR dotacija ir potvynio rudenį – 10,9 mln. EUR dotacija); – 2012 m. kovo 20 d. – Bratislavoje (Slovakijoje) dėl 20,4 mln. EUR dotacijos, skirtos dėl 2010 m. pavasario potvynio; – 2012 m. balandžio 24 d. – Liublianoje (Slovėnijoje) dėl 7,5 mln. EUR dotacijos, skirtos dėl 2010 m. rudens potvynio; – 2012 m. balandžio 25 d. – Zagrebe (Kroatijoje) dėl abiejų 2010 m. potvynių (potvynio pavasarį – 3,8 mln. EUR dotacija ir potvynio rudenį – 1,2 mln. EUR dotacija); – 2012 m. lapkričio 9 d. – Venecijoje (Italijoje) dėl 16,9 mln. EUR dotacijos, skirtos dėl 2010 m. rudens potvynio. Komisijos apsilankymai buvo vertinami labai palankiai, o jų metu gautas pakankamas užtikrinimas, kad atitinkamos valdžios institucijos skaidriai ir teisingai vykdo įgyvendinimo ir kontrolės veiksmus ir laikosi Solidarumo fondo reglamente, sprendime dėl dotacijos ir įgyvendinimo susitarime nustatytų taisyklių. Gavusi galutines ataskaitas, Komisija vykdys tolesnę analizę ir prireikus imsis atitinkamų priemonių. 6. Paramos teikimo pabaiga Solidarumo fondo reglamento 8 straipsnio 2 dalyje nustatyta, kad po vienerių metų laikotarpio nuo dotacijos išmokėjimo praėjus ne daugiau kaip šešiems mėnesiams valstybė paramos gavėja pateikia dotacijos finansinio panaudojimo ataskaitą (toliau − įgyvendinimo ataskaita) ir ataskaitą, pagrindžiančią išlaidų panaudojimą (toliau – pagrindimo ataskaita). Pasibaigus šiai procedūrai, Komisija baigia fondo paramos teikimą. 2012 m. baigta teikti Solidarumo fondo parama pagal keturias paraiškas. (1) Dėl 2007 m. uragano „Dyno“, nuo kurio nukentėjo Prancūzijos užjūrio departamentai Martinika ir Gvadelupa (Prancūzija), skirta 12,78 mln. EUR finansinė parama. Prancūzija įgyvendinimo ataskaitą pateikė 2010 m. birželio 28 d. Atlikdama auditą Komisija paprašė Prancūzijos valdžios institucijų pateikti papildomos informacijos. Prancūzijai pateikus papildomos informacijos, 2012 m. Komisija užbaigė analizę bei vertinimą ir 2012 m. vasario mėn. parama buvo baigta teikti. (2) Dėl paramos teikimo pabaigos pagal paraišką dėl 2007 m. potvynio Slovėnijoje skirta 8,25 mln. EUR finansinė parama, o Slovėnijos įgyvendinimo ataskaita gauta 2010 m. spalio 7 d. Slovėnijos paprašyta pateikti papildomos informacijos, ir atlikusi analizę ir vertinimą Komisija padarė išvadą, kad Slovėnijos pateikta informacija yra tinkama. Parama buvo baigta teikti 2012 m. liepos mėn. (3) Kalbant apie paramos teikimo pabaigą pagal Rumunijos paraišką dėl 2005 m. pavasario potvynio, Rumunijai suteikta 18,80 mln. EUR finansinė parama. Įgyvendinimo ataskaitą dėl abiejų 2005 m. potvynių (pavasario ir vasaros potvynių) Komisija gavo 2008 m. kovo 4 d. Komisijos paramos teikimo užbaigimo procedūrą pertraukė OLAF byla, kurioje OLAF koordinavo Rumunijos valdžios institucijų tyrimą. Komisijos analizė glaudžiai bendradarbiaujant su OLAF ir Rumunijos valdžios institucijomis parodė, kad dėl 2005 m. pavasario potvynio nekilo klausimų. Solidarumo fondo parama dėl pavasario potvynio baigta teikti 2012 m. spalio mėn. Tačiau parama pagal paraišką dėl 2005 m. vasaros potvynio dar nebaigta teikti. (4) Dėl „Prestige“ naftos išsiliejimo 2003 m. (Ispanijoje) išmokėta 8,63 mln. EUR finansinė parama, o įgyvendinimo ataskaitą Komisija gavo 2005 m. rugpjūčio 31 d. 2005 m. gruodžio mėn. Komisija gavo papildomos informacijos. Tačiau Komisijos analizė ir vertinimas parodė, kad trūko būtinos informacijos ir Komisijai teko dar kartą prašyti Ispanijos pateikti papildomos informacijos. Galiausiai 2012 m. lapkričio mėn. paramos teikimo procedūra buvo baigta ir parama baigta teikti. Nė vienu iš šių atvejų lėšų susigrąžinti nereikėjo. 2012 m. Komisija taip pat gavo dvi laiku nepateiktas įgyvendinimo ataskaitas dėl 2009 m. dotacijų: Kipro (2008 m. sausra ) ir Rumunijos (2008 m. potvynis), ir dar dvi ataskaitas dėl 2011 m. dotacijų: Portugalijos (2010 m. potvynis Madeiroje) ir Prancūzija (2010 m. uraganas „Ksintija“ ). Baigiantis šioje ataskaitoje nagrinėjamam laikotarpiui šios įgyvendinimo ataskaitos dar buvo vertinamos. 7. Išvados 2012 m. pateiktas vidutinis skaičius paraiškų: septynios naujos paraiškos Solidarumo fondo paramai gauti. Tik viena jų[3] pateikta dėl didelės nelaimės, t. y. pagrindinės Solidarumo fondo taikymo srities. Šis atvejis – žemės drebėjimas Emilijoje-Romanijoje – didžiausia nelaimė per visą Solidarumo fondo istoriją, o žala gerokai viršija net anksčiau žemės drebėjimo L’Akviloje padarytą žalą. Solidarumo fondas įrodė, kad geba susidoroti su tokiais atvejais skirdamas rekordiškai didelę paramos sumą per rekordiškai trumpą laiką. Tokie rezultatai gali būti pasiekti tik glaudžiai bendradarbiaujant valstybei pareiškėjai, kaip buvo ir šiuo atveju. Tačiau buvo vėl sunku įvertinti paraiškas remiantis išskirtiniais „ypatingos nelaimės regione“ kriterijais ir jos nebuvo patenkinamos. 2012 m. gautos penkios tokios paraiškos, kurių nė viena negalėjo būti priimta. Ypač tie atvejai, kai žala yra labai nedidelė ir sudaro tik kelis procentus nacionalinės ribos, beveik niekada neatitinka konkrečių reglamento sąlygų. Kaip nurodyta 2011 m. Komunikate dėl Solidarumo fondo ateities[4], paprasti ir aiškesni kriterijai labai padėtų galimoms valstybėms pareiškėjoms geriau įvertinti sėkmingos paraiškos tikimybę, sutaupyti nereikalingo darbo ir išvengti nusivylimo atmetus paraiškas. Paraiška dėl sprogimo karinėje jūrų bazėje Kipre yra dar vienas pavyzdys, rodantis, kad paraiškos dėl žmogaus sukeltų nelaimių beveik niekada neatitinka Solidarumo fondo reglamento tinkamumo kriterijų dėl atsakomybės klausimų, principo „teršėjas moka“, taip pat todėl, kad Solidarumo fondo parama negali būti skiriama apdraustinai žalai kompensuoti. Kaip siūloma 2011 m. komunikate, reikėtų aiškiau apibrėžti fondo taikymo sritį ir į ją įtraukti vien gaivalines nelaimes, įskaitant galimą grandininę reakciją. 2012 m. Solidarumo fondo valdymo patirtis patvirtina Komisijos nuomonę, kad fondo veikla, ypač reagavimo sparta, būtų labai patobulinta pakoregavus keletą svarbiausių dabartinio reglamento nuostatų, kartu išlaikant jo pagrindimą bei pobūdį ir nekeičiant finansavimo bei leidžiamų išlaidų dydžio klausimų. Šios nuostatos apima, inter alia, galimybę išmokėti avansus, aiškią ir paprastą regioninių nelaimių apibrėžtį, konkrečią nuostatą dėl sausros, administracinį supaprastinimą ir priemonių, kuriomis skatinamas susijusių ES teisės aktų dėl nelaimių rizikos prevencijos įgyvendinimas, nustatymą. Komisija 2013 m. vasarą pateikė pasiūlymą dėl teisėkūros procedūra priimamo akto[5], kuris leis greičiau reaguoti į ištikusias nelaimes ir dalyvauti teikiant pagalbą nuketėjusiose teritorijose. [1] 2012 m. taisomajame biudžete Nr. 2 numatyta iš ES solidarumo fondo skirti 18 061 682 EUR įsipareigojimų ir mokėjimų asignavimų dėl 2011 m. spalio mėn. potvynių Italijoje (Ligūrijoje ir Toskanoje). Jį Komisija priėmė 2012 m. kovo 16 d. (COM(2012) 125), Taryba iš dalies pakeitė 2012 m. gegužės 15 d., o Europos Parlamentas patvirtino 2012 m. birželio 12 d. Oficialusis leidinys L 214, 2012 8 10. [2] ES solidarumo fondo lėšų mobilizavimas 2012 m. gegužės mėn. vienas po kito įvykusių žemės drebėjimų padariniams Emilijoje-Romanijoje, Italijoje likviduoti – skirti 670 192 359 EUR įsipareigojimų ir mokėjimų asignavimų, COM(2012) 538. Europos Parlamento patvirtinta 2012 m. lapkričio 21 d. Oficialusis leidinys L 15, 2013 1 18. [3] Neskaičiuojant neišnagrinėtos Rumunijos paraiškos dėl sausros. [4] COM(2011) 613, 2011 m. spalio 6 d. [5] COM(2013) 522. I priedas. 2012 m. didelių nelaimių atveju taikomos ribinės sumos (remiantis 2010 m. bendrųjų nacionalinių pajamų duomenimis) Tarybos reglamente 2012/2002, įsteigiančiame Europos Sąjungos solidarumo fondą, nustatytos Fondo mobilizavimo ribinės vertės konkrečiai šaliai – žala, viršijanti 0,6 proc. BNP arba 3 mlrd. EUR 2002 m. kainomis. Taikomas mažesnis iš šių dviejų rodiklių. || || || (mln. EUR) Šalis || 2010 m. BNP*1 || 0,6 proc. BNP* || 2012 m. didelės nelaimės atveju taikoma riba* AT || ÖSTERREICH || 284 682 || 1 708,093 || 1 708,093 BE || BELGIË/BELGIQUE || 360 621 || 2 163,726 || 2 163,726 BG || BULGARIA || 35 109 || 210,653 || 210,653 CY || KYPROS || 16 858 || 101,146 || 101,146 CZ || ČESKÁ REPUBLIKA || 139 260 || 835,558 || 835,558 DE || DEUTSCHLAND || 2 522 750 || 15 136,500 || 3 606,623** DK || DANMARK || 241 108 || 1 446,650 || 1 446,650 EE || EESTI || 13 592 || 81,552 || 81,552 EL || ELLADA || 221 120 || 1 326,721 || 1 326,721 ES || ESPAÑA || 1 035 947 || 6 215,682 || 3 606,623** FI || SUOMI/FINLAND || 183 389 || 1 100,334 || 1 100,334 FR || FRANCE || 1 968 119 || 11 808,712 || 3 606,623** HR || HRVATSKA || 44 146 || 264,873 || 264,873 HU || MAGYARORSZÁG || 92 370 || 554,221 || 554,221 IE || ÉIRE/IRELAND || 129 301 || 775,805 || 775,805 IS || ICELAND || 7 532 || 45,192 || 45,192 IT || ITALIA || 1 548 782 || 9 292,693 || 3 606,623** LT || LIETUVA || 27 184 || 163,102 || 163,102 LU || LUXEMBOURG (G.D.) || 28 634 || 171,802 || 171,802 LV || LATVIJA || 18 350 || 110,101 || 110,101 MT || MALTA || 5 667 || 34,001 || 34,001 || MONTENEGRO2 || || || 18 NL || NEDERLAND || 583 424 || 3 500,544 || 3 500,544 PL || POLSKA || 342 533 || 2 055,199 || 2 055,199 PT || PORTUGAL || 166 959 || 1 001,753 || 1 001,753 RO || ROMÂNIA || 122,581 || 735,487 || 735,487 SE || SVERIGE || 352 838 || 2 117,026 || 2 117,026 SI || SLOVENIJA || 34 894 || 209,362 || 209,362 SK || SLOVENSKO || 64 988 || 389,929 || 389,929 TR || TÜRKIYE || 415 471 || 2 492,826 || 2 492,826 UK || UNITED KINGDOM || 1 713 796 || 10 282,778 || 3 606,623** *Suapvalinti skaičiai. **Maždaug 3 mlrd. EUR 2002 m. kainomis. [1] Šaltinis: Eurostatas. 2 2010 m. Juodkalnijos BNP duomenų nėra. Ribinė suma apskaičiuota remiantis 2009 m. BVP duomenimis. II priedas. ES solidarumo fondo nagrinėjamos 2011 m. paraiškos ir naujos 2012 m. gautos paraiškos Metai || 2011 m. || 2012 m. Paraišką pateikusi valstybė || Kipras || Italija || Italija || Ispanija || Italija || Ispanija || Ispanija || Ispanija || Rumunija Nelaimės pavadinimas ir pobūdis || Sprogimas karinėje jūrų bazėje || Ligūrijos ir Toskanos potvyniai || Atšiaurios oro sąlygos || Malagos miškų gaisrai || Vienas po kito įvykę žemės drebėjimai || Valensijos miškų gaisrai || Kanarų salų gaisrai || Andalūzijos, Mursijos ir Valensijos potvyniai || Sausra ir gaisrai Pirmo žalos atvejo data || 2011.07.11 || 2011.10.25 || 2012.02.01 || 2012.08.30 || 2012.05.20 || 2012.06.28 || 2012.08.04 || 2012.09.28 || 2012.08.25 Paraiškos data || 2011.09.19 || 2011.12.22 || 2012.04.05 || 2012.11.06 || 2012.07.27 || 2012.08.30 || 2012.09.23 || 2012.12.07 || 2012.11.02 Išsami informacija pateikta || 2011.11.24 2012.01.20 || - || - || - || - || 2012.09.05 2012.10.09 || 2012.10.09 2012.10.17 || - || Nuspręsta 2013 m. Didelės nelaimės ribinė vertė (mln. EUR) || 99,85 || 3 535,90 || 3 606,62 || 3 606,62 || 3 606,62 || 3 606,62 || 3 606,62 || 3 606,62 Bendra tiesioginė žala (mln. EUR)1 || - || 722,47 || 2 734,54 || 22,43 || 13 273,74 || 155,70 || 72,24 || 408,99 Kategorija || (didelė) negaivalinė || regioninė || regioninė || regioninė || didelė || regioninė || regioninė || regioninė Žala/ribinė suma || - || 20,43 % || 75,82 % || 0,62 % || 368,04 % || 4,32 % || 2,00 % || 11,34 % Tinkamos finansuoti gelbėjimo operacijų išlaidos (mln. EUR) || - || 511,43 || 427,11 || 7,81 || 714,67 || 113,38 || 59,20 || 178,27 Tinkamos finansuoti išlaidos/bendra žala || - || 70,79 % || 16 % || 34,82 % || 5,38 % || 72,82 % || 81,96 % || 43,59 % Parama/tinkamos finansuoti išlaidos || - || 3,53 % || - || - || 93,78 % || - || - || - Paramos dydis (bendros žalos procentinė dalis) || - || 2,5 % || - || - || 5,05 % || - || - || - Sprendimo dėl dotacijos data || atmesta || 2012.09.21 || atmesta || atsiimta || 2012.12.03 || atmesta || atmesta || atmesta Įgyvendinimo susitarimo data (priimta) || - || 2012.10.03 || - || - || 2012.12.06 || - || - || - Suteikta parama (EUR) || - || 18 061 682 || - || - || 670 192 359 || - || - || - 1 Bendra tiesioginės žalos suma, kuriai pritarė Komisija. III priedas. Nuo 2002 m. ES solidarumo fondui pateiktos paraiškos Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) 2 0 0 2 || 1 || AT || Potvynis || 2 900 || didelė || 134 2 || CZ || Potvynis || 2 300 || didelė || 129 3 || FR || Potvynis (Garas) || 835 || regioninė || 21 4 || DE || Potvynis || 9 100 || didelė || 444 Bendra pagal 2002 m. paraiškas suteiktos paramos suma || || || 728 2 0 0 3 || 1 || ES || Naftos išsiliejimas („Prestige“) || 436 || regioninė || 8,626 2 || IT || Žemės drebėjimas (Molizė ir Apulija) || 1 558 || regioninė || 30,826 3 || IT || Ugnikalnio išsiveržimas (Etna) || 894 || regioninė || 16,798 4 || IT || Potvynis (Šiaurės Italija) || (1 900) || (didelė) || atmesta 5 || GR || Nepalankios žiemos oro sąlygos || (neaišku) || (didelė?) || atmesta 6 || PT || Miškų gaisrai || 1 228 || didelė || 48,539 7 || FR || Miškų gaisrai (Pietų Prancūzija) || 531 || (regioninė) || atmesta 8 || ES || Miškų gaisrai (Portugalijos pasienis) || 53 || kaimyninė šalis || 1,331 9 || MT || Potvynis || 30 || didelė || 0,961 10 || IT || Potvynis (Friulis-Venecija-Džulija) || (525) || (regioninė) || atmesta Bendra pagal 2003 m. paraiškas suteiktos paramos suma || || || 107,081 2 0 0 4 || 1 || FR || Potvynis (Ronos delta) || 785 || regioninė || 19,625 2 || ES || Potvynis (Malaga) || (73) || (regioninė) || atmesta 3–9 || ES || Miškų gaisrai (7 paraiškos) || (480) || (regioninė) || visos 7 atmestos 10 || SK || Potvynis || (29) || (regioninė) || atmesta 11 || SI || Žemės drebėjimas || (13) || (regioninė) || atsiimta Bendra pagal 2004 m. paraiškas suteiktos paramos suma || || || 19,625 2 0 0 5 2 0 0 5 || 1 || SK || Audra (Tatrai) || 203 || didelė || 5,668 2 || IT || Potvynis (Sardinija) || (223, pervertinta) || (regioninė) || atmesta 3 || EE || Audra || 48 || didelė || 1,29 4 || LV || Audra || 193 || didelė || 9,487 5 || SE || Audra „Gudrun“ || 2 297 || didelė || 81,725 6 || LT || Audra || 15 || kaimyninė šalis || 0,379 7 || GR || Potvynis (Evros) || (112) || (regioninė) || atmesta 8 || RO || Pavasario potvynis || 489 || didelė || 18,798 9 || BG || Pavasario potvynis || 222 || didelė || 9,722 10 || BG || Vasaros potvynis || 237 || didelė || 10,632 11 || RO || Vasaros potvynis || 1 050 || didelė || 52,4 12 || AT || Potvynis (Tirolis ir Forarlbergas) || 592 || regioninė || 14,799 Bendra pagal 2005 m. paraiškas suteiktos paramos suma || || || 204,905 2 0 0 6 || 1 || UK || Sprogimas Buncefield naftos produktų saugykloje || (700) || (regioninė) || atsiimta 2 || GR || Potvynis (Evros) || 372 || regioninė || 9,306 3 || HU || Potvynis || 519 || didelė || 15,064 4 || ES || Miškų gaisrai (Galisija) || (91) || (regioninė) || atmesta Bendra pagal 2006 m. paraiškas suteiktos paramos suma || || || 24,370 2 0 0 7 || 1 || DE || Audra „Kirilas“ || 4750 || didelė || 166,9 2 || FR || Reunjonas (ciklonas „Gamède“) || 211 || regioninė || 5,29 3 || ES || Potvynis (El Hieras) || (18) || (regioninė) || atmesta 4 || ES || Potvynis (La Manča) || (66) || (regioninė) || atmesta 5 || UK || Potvynis || 4 612 || didelė || 162,387 6 || CY || Miškų gaisrai || (38) || (regioninė) || atmesta 7 || ES || Miškų gaisrai Kanarų salose || (144) || (regioninė) || atmesta 8–16 || IT || 9 paraiškos dėl miškų gaisrų 9 regionuose || - || (regioninė) || nepriimtina (praleistas terminas) 17 || FR || Audra „Dynas“ (Martinika) || 509 || regioninė || 12,78 18 || GR || Miškų gaisrai || 2 118 || didelė || 89,769 19 || SI || Potvynis || 233 || didelė || 8,254 Bendra pagal 2007 m. paraiškas suteiktos paramos suma || || || 445,380 2 0 0 8 || 1 || CY || Sausra || 165,4 || didelė || 7,605 2 || RO || Potvyniai || 471,4 || regioninė || 11,785 Bendra pagal 2008 m. paraiškas suteiktos paramos suma || || || 19,390 Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) 2 0 0 9 || 1 || FR || Audra „Klaus“ || 3 805,5 || didelė || 109,377 2 || IT || Žemės drebėjimas Abrucuose || 10 212,0 || didelė || 493,771 3 || GR || Miškų gaisrai || (152,8) || (regioninė) || atmesta 4 || CY || Audros || (2,6) || (regioninė) || atmesta 5 || GR || Potvynis (Euboja) || (83,2) || (regioninė) || atmesta 6 || IT || Purvo nuošliauža Mesinoje || (598,9) || (regioninė) || atmesta Bendra pagal 2009 m. paraiškas suteiktos paramos suma || || || 603,148 2 0 1 0 || 1 || IE || 2009 m. potvyniai || 520,9 || regioninė || 13,022 2 || IT || Potvynis Toskanoje || (211,7) || (regioninė) || atmesta 3 || ES || Potvynis Andalūzijoje || (709,7) || (regioninė) || atmesta 4 || PT || Purvo ir žemės nuošliaužos Madeiroje || 1 080 || didelė || 31,256 5 || FR || Audra „Ksintija“ || 1 425 || regioninė || 35,636 6 || SK || Potvynis || 649,9 || didelė || 20,431 7 || PL || Potvynis || 2 993,7 || didelė || 105,567 8 || CZ || Pavasario potvynis || 204,5 || kaimyninė šalis || 5,111 9 || HU || Potvynis || 719,3 || didelė || 22,486 10 || HR || Pavasario potvynis || 153,04 || kaimyninė šalis || 3,826 11 || FR || Potvynis Vare || (703–778) || (regioninė) || atmesta 12 || RO || Potvynis || 875,75 || didelė || 24,968 13 || CZ || Rudens potvynis || 436,5 || regioninė || 10,912 14 || DE || Potvynis Saksonijoje || (937,7) || (regioninė) || atmesta 15 || HR || Rudens potvynis || 47 || kaimyninė šalis || 1,175 16 || SI || Rudens potvynis || 251,3 || didelė || 7,460 17 || HU || Raudonojo dumblo išsiliejimas || (174,32) || (regioninė) || atmesta Bendra pagal 2010 m. paraiškas suteiktos paramos suma || || || 281,849 2 0 1 1 || 1 || IT || 2010 m. potvynis Venete || 676,36 || regioninė || 16,909 2 || ES || 2011 m. žemės drebėjimas Lorkoje || 842,84 || regioninė || 21,071 3 || CY || 2011 m. sprogimas karinio laivyno bazėje || (357) || (didelė, negaivalinė) || atmesta 4 || IT || 2011 m. potvynis Ligūrijoje ir Toskanoje || 722,5 || regioninė || 18,062 Bendra pagal 2011 m. paraiškas suteiktos paramos suma || || || 56,042 Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) || 2 0 1 2 || 1 || IT || 2012 m. atšiaurios oro sąlygos || (2 735) || (regioninė) || atmesta || 2 || IT || Vienas po kito įvykę žemės drebėjimai || 13 274 || didelė || 670,192 || 3 || ES || 2012 m. Valensijos miškų gaisrai || (155,7) || (regioninė) || atmesta || 4 || ES || 2012 m. Kanarų salų gaisrai || (72,2) || (regioninė) || atmesta || 5 || RO || 2012 m. sausra ir gaisrai || Nuspręsta 2013 m. || 6 || ES || 2012 m. Malagos gaisrai || (22,43) || (regioninė) || atsiimta || 7 || ES || 2012 m. Andalūzijos, Mursijos ir Valensijos potvyniai || (409) || (regioninė) || atmesta || Bendra pagal 2012 m. paraiškas suteiktos paramos suma || || || 670,192 || Visa nuo 2002 m. suteikta paramos suma 3 159,991194 mln. EUR ||